钦定古今图书集成/明伦汇编/氏族典/第255卷 > 王涣
## 钦定古今图书集成/明伦汇编/氏族典/第255卷 > 王涣

按《后汉书王涣传》：“涣字稚子，广汉郪人也。少好侠，尚
气力，晚而改节，敦儒学，为太守陈宠功曹。宠入为大
司农，和帝问曰：‘在郡何以为理’？宠曰：‘臣任功曹王涣，
以简贤选能。涣由此显名。州举茂才，除温令，迁兖州
刺史，坐考妖言不实论。岁馀，征拜侍御史。永元十五
年，为洛阳令，以平正居身，得宽猛之宜，发擿奸伏。京’”
师称叹，以为涣有神算。元兴元年病卒，百姓市道，莫
不咨嗟。